[pic] | KOMISIJA EVROPSKIH SKUPNOSTI |

Bruselj, 8.2.2008

COM(2008) 60 konč.

POROČILO KOMISIJE EVROPSKEMU PARLAMENTU IN SVETU O KAKOVOSTI PRORAČUNSKIH PODATKOV,

KI SO JIH DRŽAVE ČLANICE SPOROČILE LETA 2007

Kazalo

1. Ozadje 3

2. Glavne ugotovitve poročanja leta 2007 o stopnjah javnofinančnega primanjkljaja in dolga 3

2.1. Pravočasnost in popolnost 3

2.1.1. Pravočasnost 3

2.1.2. Popolnost preglednic in dodatnih informacij 4

2.2. Skladnost z računovodskimi pravili in doslednost statističnih podatkov 4

2.2.1. Izmenjava informacij in pojasnil 4

2.2.2. Dialogi in metodološki obiski 5

2.2.3. Posebno svetovanje, pojasnitve in sklepi Eurostata 5

2.2.4. Najnovejše metodološke zadeve 5

2.2.5. Usklajenost s temeljnimi računi državnega sektorja 6

2.3. Objava 6

2.3.1. Objava najpomembnejših številk in podrobnih poročevalnih preglednic 6

2.3.2. Pridržki glede kakovosti podatkov 6

2.3.3. Popravki sporočenih podatkov 7

2.3.4. Konec prehodnega obdobja za razvrstitev pokojninskih načrtov z določenimi prispevki 8

2.3.5. Objava metapodatkov (evidence) 8

3. Sklepi 8

1. OZADJE

Člen 8a(3) Uredbe Sveta št. 3605/93[1], kakor je bila spremenjena, zahteva, da Komisija (Eurostat) redno poroča Evropskemu parlamentu in Svetu o kakovosti dejanskih podatkov v poročilu držav članic. Poročilo mora vključevati celovito oceno skladnosti z računovodskimi pravili, popolnosti, verodostojnosti, pravočasnosti in doslednosti podatkov. To je drugo poročilo, predloženo v tem smislu.

Eurostat redno ocenjuje kakovost dejanskih podatkov, o katerih poročajo države članice, in tudi o temeljnih računih državnega sektorja, pripravljenih v skladu z Uredbo Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti (ESR 95)[2]. Ocena temelji večinoma na številkah primanjkljaja in dolga, ki jih države članice sporočijo Eurostatu dvakrat letno, izhaja pa tudi iz dodatnih informacij, kot so „ Vprašalnik v zvezi s preglednicami uradnih obvestil “ in dvostranska pojasnila držav članic. Poleg tega ima Eurostat med letom več pogovorov v okviru postopka v zvezi s čezmernim primanjkljajem za zagotovitev stalnega dialoga z državami članicami.

To poročilo temelji na glavnih ugotovitvah in rezultatih poročanja o postopku v zvezi s čezmernim primanjkljajem iz leta 2007 ter se osredotoča na najnovejše podatke, tj. na zadnje poročanje (oktober 2007), in jih, kadar je potrebno, primerja s poročanjem iz aprila 2007.

2. GLAVNE UGOTOVITVE POROčANJA LETA 2007 O STOPNJAH JAVNOFINANčNEGA PRIMANJKLJAJA IN DOLGA

2.1. Pravočasnost in popolnost

2.1.1. Pravočasnost

Države članice morajo Komisiji dvakrat letno poročati o načrtovanih in dejanskih stopnjah svojega primanjkljaja in dolga, in sicer pred 1. aprilom in 1. oktobrom[3]. Leta 2007 je poročanje o postopku v zvezi s čezmernim primanjkljajem zajelo leta 2003 do 2007. Številke za leto 2007 so tiste, ki so jih nacionalni organi načrtovali, medtem ko so številke od leta 2003 do leta 2006 končne, polovične, začasne ali predvidene. Običajno se roki za poročanje dosledno upoštevajo in leta 2007 so v drugem poročanju vse države članice poročale o svojih podatkih na dan 30. septembra ali prej, razen Luksemburga, ki je poročal 1. oktobra. Pri aprilskem poročanju so vse države članice poročale o svojih podatkih pred 1. aprilom.

Na splošno države članice običajno po prvem prenosu podatkov svoje poročanje popravijo ali dokončno oblikujejo svoje preglednice o postopku v zvezi s čezmernim primanjkljajem. Oktobra 2007 je 20 držav poslalo 37 popravljenih prenosov podatkov[4], aprila 2007 pa je Eurostat prejel 29 popravljenih prenosov podatkov od 19 držav. Večino popravljenih prenosov podatkov so poslale države članice kot odziv na pripombe Eurostata.

2.1.2. Popolnost preglednic in dodatnih informacij

Izpolnjevanje poročevalnih preglednic je pravna obveznost in je nujna za Eurostatovo ustrezno spremljanje kakovosti podatkov. Člen 8a(2) Uredbe (ES) št. 3605/93, kakor je bila spremenjena, določa, da morajo države članice Komisiji zagotoviti ustrezne statistične podatke, kar „ zlasti (…) pomeni: podatke iz nacionalnih računov, evidenc, preglednic uradnih obvestil o postopku v zvezi s čezmernim primanjkljajem in dodatnih vprašalnikov ter pojasnil v povezavi z uradnimi obvestili.“

Večina držav članic je izpolnila vse preglednice uradnih obvestil o postopku v zvezi s čezmernim primanjkljajem[5]. V uradnem obvestilu o postopku v zvezi s čezmernim primanjkljajem iz oktobra 2007 osem držav članic ni zagotovilo povezave med tekočim saldom in presežkom/dolgom pri postopku v zvezi s čezmernim primanjkljajem za vse podsektorje ali za vsa leta, ali pa so sporočile tekoči saldo, enak presežku/dolgu v okviru postopka v zvezi s čezmernim primanjkljajem.

V okviru preglednice 3 o postopku v zvezi s čezmernim primanjkljajem nekaj držav članic ni zagotovilo zahtevanih razčlenitev za proračunski postavki posojila in kapital. V uradnem obvestilu iz oktobra 2007 pet držav članic ni zagotovilo razčlenitve za posojila, dve državi članici pa nista razčlenili kapitala.

Vse države članice so predložile odgovore na „ Vprašalnik v zvezi s preglednicami uradnih obvestil “ [6] . Čeprav se je obseg odgovorov od aprila do oktobra 2007 izboljšal, večina držav še vedno ni zagotovila vseh zahtevanih informacij.

2.2. Skladnost z računovodskimi pravili in doslednost statističnih podatkov

2.2.1. Izmenjava informacij in pojasnil

V ocenjevalnem obdobju od roka za pošiljanje poročil 30. septembra do objave podatkov 22. oktobra je Eurostat vzpostavil stik z nacionalnimi statističnimi organi vseh držav članic ter zahteval dodatne informacije in pojasnila glede izvajanja računovodskih pravil o posebnih transakcijah. Ta proces obsega več izmenjav korespondence med Eurostatom in nacionalnimi organi v zelo kratkih rokih. Prvi zahtevki za pojasnila so bili poslani 5. oktobra, drugi med 10. in 12. oktobrom, v nekaj primerih pa so bili poslani v tretjem, četrtem ali celo petem krogu. V več primerih je Eurostat zahteval popravljene preglednice uradnih obvestil[7]. Aprila 2007 se je nadaljevalo s podobnim pristopom in razporedom.

2.2.2. Dialogi in metodološki obiski

Uredba (ES) št. 3605/93, kakor je bila spremenjena, določa dialoge in metodološke obiske. Dialogi v državah članicah se redno izvajajo zaradi pregleda podatkov v poročilu, preučitve metodoloških vprašanj, razprav o statističnih virih in postopkih, zajetih v evidencah, ter ocene skladnosti z ustreznimi računovodskimi pravili, na primer razmejitev državnega sektorja, čas zbiranja ter razvrstitev javnih transakcij in obveznosti. Metodološki obiski se izvajajo le, kadar Komisija (Eurostat) ugotovi znatna tveganja ali možne težave v zvezi s kakovostjo podatkov, zlasti kjer se to nanaša na metodo, pojme ali razvrstitev.

Eurostat je do novembra leta 2007 izvedel naslednje dialoge v okviru postopka v zvezi s čezmernim primanjkljajem: Združeno kraljestvo (25. in 26. januar, vključno s poldnevnim skupnim srečanjem z Irsko 26. januarja), Španija (5. in 6. februar), Romunija (5. in 6. marec), Italija (15. in 16. marec), Nemčija (12. april), Švedska (7. maj), Češka republika (18. in 19. junij), Poljska (2. in 3. julij), Slovaška (5.–7. september), Avstrija (10. in 11. september), Estonija (17. in 18. september) in Finska (29. in 30. november).

Teme, ki so bile večkrat obravnavane med obiski, so vključevale zlasti razvrstitev enot (vključno z infrastrukturo, televizijo in radijem, bolnišnicami in univerzami), dokapitalizacije, javno-zasebna partnerstva, tokove EU in evidentiranje poroštev.

Ugotovitve teh obiskov so poslane Ekonomsko-finančnemu odboru in javno dostopne na Eurostatovi spletni strani[8]. Leta 2007 ni bilo metodoloških obiskov o postopku v zvezi s čezmernim primanjkljajem.

2.2.3. Posebno svetovanje, pojasnitve in sklepi Eurostata

Države članice se z Eurostatom redno posvetujejo, da se pojasnijo različne računovodske zadeve glede transakcij, ki so bile že izvedene ali so še v fazi načrtovanja (naknadno in predhodno mnenje). Eurostat zagotovi nasvete v skladu z objavljenimi smernicami[9]. Za zagotovitev skladnosti z določbo o preglednosti iz Uredbe 3605/93, kakor je bila spremenjena, Eurostat objavi pismo, v katerem zagotovi svoj nasvet, razen če zadevna država članica temu nasprotuje. Leta 2007 je bilo objavljenih 17 nasvetov, leta 2006 pa 15.

2.2.4. Najnovejše metodološke zadeve

Kot običajno je Eurostat leta 2007 namenil pozornost izvajanju pravil ESR 95 in zlasti svoji najnovejši odločbi o ukrepih listinjenja, ki jih izvaja vlada, ki je bila objavljena 25. junija 2007.

Eurostat je v sporočilu za javnost leta 2007 opozoril na drugo konceptualno zadevo splošnega interesa in navedel, da „ Eurostat namerava v prihodnjih mesecih dodatno pojasniti računovodsko obravnavo tokov in dolga v zvezi z naložbami v javno infrastrukturo, in tudi sektorsko razvrstitev zadevnih javnih enot “ . Eurostat je ustanovil delovno skupino strokovnjakov držav članic, ki bo s tem delom nadaljevala leta 2008.

2.2.5. Usklajenost s temeljnimi računi državnega sektorja

Roka za uradna obvestila, določena z Uredbo (ES) št. 3605/93, kakor je bila spremenjena, 1. april in 1. oktober, sta bila uvedena za zagotovitev usklajenosti s temeljnimi letnimi in četrtletnimi računi državnega sektorja , kakor so bili Eurostatu sporočeni v različnih prenosih podatkov ESR 95. Eurostat sistematično analizira skladnost uradnih obvestil o postopku v zvezi s čezmernim primanjkljajem z drugimi prenosi podatkov o temeljnih računih državnega sektorja. Celota odhodkov in prihodkov mora biti na primer usklajena s sporočenimi številkami primanjkljaja (dovoljena je le razlika pri evidentiranju obresti, povezanih z zamenjavami).

Splošna usklajenost podatkov o postopku v zvezi s čezmernim primanjkljajem s sporočenimi računi državnega sektorja ESR 95 se je v zadnjih letih izboljšala in je zdaj dosegla dobro raven. Še vedno je boljša pri nefinančnih kot pri finančnih računih.

2.3. Objava

2.3.1. Objava najpomembnejših številk in podrobnih poročevalnih preglednic

Člen 8g Uredbe (ES) št. 3605/93, kakor je bila spremenjena, določa: „Komisija (Eurostat) zagotovi dejanske podatke o javnofinančnem primanjkljaju in dolgu za uporabo Protokola o postopku v zvezi s čezmernim primanjkljajem v treh tednih po rokih za poročanje (…). Podatki se zagotovijo z objavo.“

Podatki o javnofinančnem primanjkljaju in dolgu so bili objavljeni 23. aprila in 22. oktobra 2007[10] skupaj z vsemi poročevalnimi preglednicami, ki so jih države sporočile v svojem zadnjem poročanju Eurostatu. Eurostat na svoji spletni strani objavlja tudi letne in četrtletne statistike o državnih financah, ki podpirajo podatke o postopku v zvezi s čezmernim primanjkljajem, skupaj z informacijami o usklajevanju stanj in tokov[11].

V skladu z Uredbo (ES) št. 3605/93, kakor je bila spremenjena, morajo države članice objaviti svoje dejanske podatke o primanjkljaju in dolgu. Le štirinajst držav članic je Eurostatu sporočilo, da so objavile vse poročevalne preglednice (Belgija, Češka republika, Danska, Estonija, Irska, Latvija, Madžarska, Nizozemska, Avstrija, Romunija, Slovenija, Finska, Švedska in Združeno kraljestvo). To pomeni rahlo izboljšanje v primerjavi z letom 2006, ko je to storilo trinajst držav.

2.3.2. Pridržki glede kakovosti podatkov

Leta 2007 Eurostat ni imel nobenih pridržkov o kakovosti podatkov, ki so jih sporočile države članice.

2.3.3. Popravki sporočenih podatkov

Eurostat je aprila 2007 popravil proračunske podatke v poročilu treh držav članic (Belgije[12], Portugalske in Združenega kraljestva). Oktobra 2007 so bili popravljeni podatki v poročilu Belgije in Združenega kraljestva. Eurostat se je tudi odločil, da ne bo uporabil podatkov o BDP, o katerih ga je Grčija uradno obvestila aprila 2007, dokler Eurostat ne bo preveril znatnega popravka navzgor, ki so ga izvedli grški organi. Eurostat je v obvestilu za javnost iz oktobra 2007 napisal: „ Grčija je leta 2006 uradno sporočila, da je BDP znatno popravila navzgor (za okrog 26 %). Ta popravek so v zadnjem letu natančno pregledali Eurostat in nacionalni strokovnjaki iz različnih držav članic po priporočilih odbora za bruto nacionalni dohodek. Na podlagi tega je Grčija zdaj sporočila znatno manjši popravek BDP (okrog 9,6 %). Novi sporočeni podatki se uporabljajo za zagotavljanje podatkov o primanjkljaju in dolgu.“

Eurostatova sporočila za javnost o postopku v zvezi s čezmernim primanjkljajem so vključevala naslednja pojasnila glede Belgije, Portugalske in Združenega kraljestva[13]:

Poročanje v okviru postopka v zvezi s čezmernim primanjkljajem iz oktobra 2007

Belgija (enaka izjava je bila objavljena tudi aprila 2007 ) : „Eurostat je popravil podatke o primanjkljaju in dolgu, o katerih ga je Belgija uradno obvestila za leto 2005 v zvezi z državnim prevzemom (FIF – Fonds de l'Infrastructure Ferroviaire) dolga železniške družbe SNCB v višini 7 400 milijonov EUR leta 2005 (2,5 % BDP ). V skladu s pravili ESR 95 je FIF razvrščen znotraj države, poleg tega pa se šteje, da se s prevzemom dolga povečuje primanjkljaj. Učinek na javnofinančni saldo leta 2005 znaša –7 073,4 milijona EUR, leta 2006 pa +227,9 milijona EUR; učinek na javnofinančni dolg konec leta 2005 znaša 5 246 milijonov EUR (1,7 % BDP), konec leta 2006 pa 4 982 milijonov EUR (1,6 % BDP)“.

Združeno kraljestvo (enaka izjava je bila objavljena tudi aprila 2007 ) : „ Eurostat je popravil podatke o primanjkljaju glede doslednosti vodenja prihodkov od dovoljenj za UMTS, o katerih ga je uradno obvestilo Združeno kraljestvo za leta 2003 do 2006. To vodi v povečanje javnofinančnih primanjkljajev za leti 2003 in 2006 (ter tudi za finančni leti 2003/2004 in 2006/2007) za 1 045 milijonov GBP (0,1 % BDP) ter za leti 2003 in 2005 (finančni leti 2004/2005 in 2005/2006) za 1 044 milijonov GBP (0,1 % BDP). Sporočene številke dolga se niso spremenile .“

Poročanje v okviru postopka v zvezi s čezmernim primanjkljajem iz aprila 2007

Portugalska : „ Eurostat je navzgor popravil podatke o primanjkljaju, o katerih ga je Portugalska uradno obvestila leta 2005, in sicer za 158 milijonov EUR (0,1 % BDP), zaradi prerazvrstitve dokapitalizacij med kapitalske transferje vlade v dveh bolnišnicah (Santa Maria in Nordeste). V skladu s pravili ESR 95 se dokapitalizacije javnih podjetij prištejejo k primanjkljaju, kadar država ne deluje kot zasebni delničar in ni nobenega dvoma o donosnosti projekta. “

2.3.4. Konec prehodnega obdobja za razvrstitev pokojninskih načrtov z določenimi prispevki

Prehodno obdobje, ki je na voljo državam članicam za izvajanje odločbe Eurostata o klasifikaciji nekaterih pokojninskih načrtov z določenimi prispevki se je izteklo aprila 2007. V državah, ki so izkoristile celotno prehodno obdobje (Danska, Madžarska, Poljska in Švedska), je prerazvrstitev vplivala na podatke o presežku/primanjkljaju in dolgu[14].

2.3.5. Objava metapodatkov (evidence[15])

Uredba (ES) 3605/93, kakor je bila spremenjena, določa, da so evidence o postopku v zvezi s čezmernim primanjkljajem del statističnih podatkov, ki jih morajo predložiti države članice, da se Komisiji (Eurostatu) omogoči preverjanje skladnosti s pravili ESR 95. Poleg tega določa, da je objava teh evidenc v posamezni državi obvezna. Eurostat je na svoji spletni strani 28. septembra 2007 objavil evidence za vse države članice, razen za Bolgarijo in Luksemburg. Več kot polovica držav članic je poročala, da je že objavila ali da namerava v svoji državi objaviti svoje evidence o postopku v zvezi s čezmernim primanjkljajem.

3. SKLEPI

Eurostat ugotavlja, da se je leta 2007 kakovost proračunskih podatkov dodatno izboljšala. Države članice so predložile bolj popolne informacije v preglednicah uradnih obvestil o postopku v zvezi s čezmernim primanjkljajem in tudi v drugih ustreznih statističnih poročilih, kot je vprašalnik, povezan s preglednicami uradnih obvestil. Splošna doslednost podatkov o postopku v zvezi s čezmernim primanjkljajem z državnimi računi ESR 95 v poročilu je zdaj zadovoljiva in se izboljšuje, zlasti finančna stran v primerjavi s stanjem leta 2006.

Leta 2007 Eurostat v tem smislu ni imel nobenih pridržkov o kakovosti podatkov v poročilih.

Kljub ugotovljenim izboljšavam ostajajo nekatere težave, ki zadevajo usklajenost z računovodskimi pravili in kakovost nekaterih predloženih statističnih informacij. Tako kot v poročilu za leto 2006 Komisija zato države članice poziva, da nadaljujejo z izboljševanjem kakovosti statistike o državnih financah, da bodo izpolnile zahteve iz Pogodbe. Le tako se lahko doseže želena kakovost skladnosti z računovodskimi pravili, popolnost, verodostojnost, pravočasnost in doslednost podatkov državnega sektorja.

[1] UL L 332, 31.12.1993, str. 7; Uredba, kakor je bila nazadnje spremenjena z Uredbo Sveta (ES) št. 2103/2005 (UL L 337, 22.12.2005, str. 1).

[2] UL L 310, 30.11.1996, str. 1; Uredba, kakor je bila nazadnje spremenjena z Uredbo (ES) št. 1267/2003 Evropskega parlamenta in Sveta z dne 16. junija 2003 (UL L 180, 18.7.2003, str. 1).

[3] Člen 4(1) in (2) Uredbe (ES) št. 3605/93, kakor je bila spremenjena.

[4] V primerjavi z 28 popravljenimi prenosi podatkov, ki jih je poslalo16 držav oktobra 2006, in 36 popravljenimi prenosi podatkov, ki jih je poslalo 16 držav aprila 2006.

[5] Podrobni opis vsebine teh preglednic je na Eurostatovi spletni strani, namenjeni statistiki državnih financ: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL).

[6] Ta vprašalnik zajema sedem oddelkov glede kvantitativnih in včasih kvalitativnih informacij na več področjih, kot so transakcije davkov in socialnih prispevkov ter transakcije z EU, državna poroštva, odpisi dolgov, dokapitalizacija javnih družb s strani države idr.

[7] Glej oddelek 2.1.

[8] http://epp.eurostat.ec.europa.eu/portal/page?_pageid=2373 47631312 2373_58674363&_dad=portal&_schema=PORTAL.

[9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF.

[10] Sporočili za javnost Eurostat št. 55/2007 in 142/2007.

[11] Oddelek o državnih financah na Eurostatovi spletni strani zagotavlja javni dostop do statističnih podatkov o postopku v zvezi s čezmernim primanjkljajem in temeljnih računih državnega sektorja, vključno s podatki, metodološkimi sklepi in priročniki, skupaj z ugotovitvami dialogov v okviru postopka v zvezi s čezmernim primanjkljajem: (http://epp.eurostat.cec.eu.int/portal/page?_pageid=2373 47631312 2373_58674332&_dad=portal&_schema=PORTAL).

[12] Belgija je leta 2006 izpodbijala Eurostatovo spremembo podatkov na Sodišču prve stopnje (Zadeva T-403/06, Belgija/Komisija). Zadeva še ni zaključena.

[13] V skladu s členom 8h(2) Uredbe sveta (ES) št. 3605/93 Komisija (Eurostat) lahko spremeni dejanske podatke v poročilu držav članic ter zagotovi spremenjene podatke in obrazložitev sprememb, če obstajajo dokazi, da dejanski podatki v poročilu držav članic niso v skladu z zahtevami člena 8a(1).

[14] Podrobnosti o vplivu na primanjkljaj/presežek in dolg so v obvestilih za javnost št. 139/2006 in 55/2007.

[15] Evidence metod, postopkov in virov, uporabljenih za zbiranje dejanskih podatkov o primanjkljaju in dolgu ter z njimi povezanih računov za državni sektor.